b'\n_START_ARTICLE_\nMejni prehod za mednarodni promet Obre\xc5\xbeje\n_START_PARAGRAPH_\nMejni prehod Obre\xc5\xbeje (hrv. Grani\xc4\x8dni prijelaz Bregana) je avtocestni mejni prehod za mednarodni promet med Slovenijo in Hrva\xc5\xa1ko ter najve\xc4\x8dji slovenski mejni prehod. Nahaja se v bli\xc5\xbeini vasi Obre\xc5\xbeje, na hrva\xc5\xa1ki strani le\xc5\xbei naselje Bregana. Prehod spaja avtocesto A2 s hrva\xc5\xa1ko A3 ter predstavlja del glavne prometne povezave med Ljubljano in Zagrebom, kot tudi del evropske poti E70._NEWLINE_Mejni prehod je z obratovanjem za\xc4\x8del 25. decembra 2003. Zgrajen je bil po schengenskih standardih, saj od slovenske pridru\xc5\xbeitve obmo\xc4\x8dju 21. decembra 2007 predstavlja del zunanje schengenske meje._NEWLINE_Poleg avtoceste, ki se na obmo\xc4\x8dju izvajanja policijskega in carinskega kontrole raz\xc5\xa1iri na 9 stez, sta na izstopni (4 steze) in vstopni strani (2 stezi) posebej zgrajeni tako imenovani kamionski cesti. Na mejnem prehodu se nahajajo vse potrebne mejne slu\xc5\xbebe (poleg Policije in Carine \xc5\xa1e fitosanitarna in veterinarska). Za potrebe izgradnje gospodarske cone je bil zgrajen tudi priklju\xc4\x8dek \xc2\xbbObre\xc5\xbeje terminal\xc2\xab, ki med drugim slu\xc5\xbei za zavra\xc4\x8danje vozil oziroma oseb, ki nimajo ustreznih dokumentov za prehod dr\xc5\xbeavne meje.'